<classify> RAIS John Magufuli amewapongeza wananchi wa Chato mkoani Geita kwa kuitikia mwito wa serikali wa kuongeza juhudi katika kazi za uzalishaji mali, hali iliyoiwezesha wilaya hiyo kupiga hatua kubwa za kimaendeleo.Rais Magufuli alitoa pongezi jana wakati akiwasalimu wananchi hao katika eneo la Njiapanda, muda mfupi baada ya kutua katika Uwanja wa Ndege wa Chato akitokea Dar es Salaam.Alifafanua kuwa akiwa angani kabla ya kutua amefurahishwa kuona jinsi wananchi wa Chato walivyochangamka kimaendeleo kwa kujenga nyumba za kuishi za kisasa, majengo ya biashara, majengo ya huduma za jamii na mashamba ya mazao mbalimbali.Nawapongeza sana wananchi wa Chato, mnachapa kazi kwelikweli na maendeleo yanaonekana, Chato inabadilika. Nilishasema asiyefanya kazi na asile, kwa hiyo tuendelee kushikamana kufanya kazi na kujenga nchi yetu, alisema Dk Magufuli.Alitoa mwito kwa Watanzania wote kuendelea kuchapa kazi kwa juhudi na maarifa, kushikamana na kutobaguana ili kwa pamoja waijenge Tanzania yenye rasilimali nyingi.Kabla ya kuwasalimu wananchi wa Njiapanda, Rais Magufuli aliwasalimu na kuwashukuru wananchi wanaofanya kazi za ujenzi katika uwanja wa ndege wa Chato. Dk Magufuli aliwasili jana katika Kijiji cha Mlimani wilayani Chato kwa mapumziko.  <topic>: KITAIFA 